Broj: 711-I-742-M-118/22-02-19

Zagreb, 04. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Kristine Perić zamjenice gradonačelnika Grada Knina,** na 162. sjednici održanoj dana 04. ožujka 2022.g. daje sljedeće

**MIŠLJENJE**

**Sukladno odredbama ZSSI-a, nema zapreke da obveznica Kristina Perić, zamjenica gradonačelnika Grada Knina, uz obnašanje navedene dužnosti istovremeno obavlja i funkciju privremene upraviteljice Zaklade Grada Knina do imenovanja Upravnog odbora budući da se radi o operativno-tehničkim i privremenim poslovima.**

Obrazloženje

Zahtjev za davanjem mišljenja Povjerenstva podnijela je obveznica Kristina Perić, zamjenica gradonačelnika Grada Knina. U Povjerenstvu zahtjev je zaprimljen 24. veljače 2022. pod poslovnim brojem 711-U-3255-M-118/22-01-4, povodom kojeg se vodi predmet broj M-118/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u registar obveznika Povjerenstvo je utvrdilo da je Kristina Perić bila zamjenica gradonačelnika Grada Knina u mandatu 2017.-2021.g. te da istu dužnost ponovno obnaša od 4. lipnja 2021.g. Slijedom navedenog, obveznica Kristina Perić dužna je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je Grad Knin osnivač Zaklade Grada Knina, koja je osnovana Odlukom o osnivanju Zaklade Grada Knina (u daljnjem tekstu: Zaklada), donesenoj na 4. sjednici Gradskog vijeća Grada Knina i objavljenoj u “Službenom glasilu Grada Knina”, broj 12/21 (dalje u tekstu: Odluka). Nadalje, obveznica navodi kako je u prijelaznim i završnim odredbama Odluke imenovana za privremenu upraviteljicu Zaklade, s obvezom zastupanja Zaklade i poduzimanja svih radnji do postavljanja upravitelja u skladu sa zakonom i predmetnom Odlukom, a tijekom postupka upisa Zaklade u Registar zaklada. Isto tako, obveznica navodi da Zakladom upravlja Upravni odbor kojega imenuje gradonačelnik Grada Knina, a po imenovanju Upravnog odbora Zaklade isti imenuje upravitelja Zaklade. Obveznica ističe da, kako je trenutačno u tijeku postupak imenovanja članova Upravnog odbora koji se imenuju iz reda uglednih i stručnih osoba iz javnog života, još uvijek nije imenovan upravitelj Zaklade već da tu dužnost obnaša obveznica kao privremena upraviteljica. Stoga, obveznica postavlja upit je li potrebno da se razriješi s mjesta privremene upraviteljice prije okončanja postupka upisa Zaklade u Registar zaklada ili je moguće da taj posao oko registracije Zaklade privede kraju, jer odmah po registraciji Zaklade i imenovanju Upravnog odbora Zaklade, koji će imenovati upravitelja, taj posao više neće niti obavljati.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. istog članka propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Uvidom u imovinske karticu obveznice podnesenu 31. siječnja 2022.g. povodom godišnje obveze podnošenja imovinske kartice Povjerenstvo je utvrdilo da obveznica dužnost zamjenice gradonačelnika Grada Knina obnaša profesionalno.

Uvidom u Oduku o osnivanju Zaklade Grada Knina („“Službeno glasilo Grada Knina”, broj 12/21) Povjerenstvo je utvrdilo da je člankom 15. Odluke propisano kako se za privremenog upravitelja Zaklade imenuje Kristina Perić te da je ista kao privremeni upravitelj ovlaštena zastupati Zakladu i poduzimati sve radnje do postavljanja upravitelja u skladu sa zakonom i ovom odlukom.

Člankom 16. iste Odluke propisano je da će privremeni upravitelj podnijeti upravnom tijelu županije nadležnom za upis zaklada u zakladni registar zahtjev za osnivanje Zaklade u skladu sa zakonom i ovom Odlukom te da će nakon pravomoćnosti rješenja o odobrenju osnivanja Zaklade Upravni odbor sukladno zakonu postaviti upravitelja Zaklade.

Člankom 15. Zakona o zakladama propisano je da zahtjev za upis u registar zaklada podnosi osoba ovlaštena za zastupanje zaklade.

Povjerenstvo ističe kako je iz Odluke o osnivanju Zaklade Grada Knina razvidno da će obveznica funkciju privremenog upravitelja Zaklade obavljati u ograničenom vremenskom trajanju i to samo do ispunjenja operativno-tehničkih uvjeta za upis Zaklade u registar zaklada.

Slijedom navedenog, Povjerenstvo ističe kako s obzirom da se radi o privremenom obavljanju poslova te da neće obnašati dužnost upravitelja zaklade kada se ostvare uvjeti za upis Zaklade u registar, obveznica može uz obnašanje dužnosti zamjenice gradonačelnika Grada Knina istovremeno obavljati i poslove privremenog upravitelja Zaklade Grada Knina.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Kristina Perić, elektronička dostava
2. Objava na internetskoj stranici Povjerenstva
3. Pismohrana